31982R2303
L 246/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2303/82 НА КОМИСИЯТА
от 18 август 1982 година
относно въвеждане на последващо наблюдение от Общността върху вноса на някои стоманени продукти в първоначален стадий на обработка
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската икономическа общност,
като взе предвид Регламент (ЕИО) № 288/82 на Съвета от 5 февруари 1982 г. относно общите правила за внос (1), и по-специално членове 10 и 14 от него,
като взе предвид Регламент (ЕИО) № 1765/82 на Съвета от 30 юни 1982 г. относно общите правила за внос от държави с държавен монопол върху търговията (2), и по-специално член 10 от него,
след консултации в рамките на Комитета, посочен в член 5 от двата посочени по-горе регламента,
като има предвид, че вносът в Общността на някои прътове, попадащи в подпозиция 73.10 ех С от Общата митническа тарифа и с произход от трети страни, е нараснал от 41 950 тона през 1980 г. на 43 800 тона през 1981 г.; като има предвид, че вносът в Белгия, Франция, Федерална република Германия и Италия възлиза на 21 141 тона за първите четири месеца на 1982 г.; като има предвид, че през 1981 г. вносът на тези продукти с произход от трети стани е имал пазарен дял 18,3 % във Федерална република Германия, която е най-големият пазар на такива продукти в Общността;
като има предвид, че вносът в Белгия, Франция, Федерална република Германия и Италия на някои железни или стоманени телове, попадащи в подпозиция ех 73.14 от Общата митническа тарифа и с произход от трети страни, е нараснал от 64 994 тона през 1981 г. на 26 352 тона през първите четири месеца на 1982 г.; като има предвид, че пазарният дял на вноса на тези продукти във Федерална република Германия, която е най-големият пазар за такива продукти в Общността, е нараснал от 15,4 % през 1981 г. на 17,6 % през 1982 г.; като има предвид, че по време на същия този период производството на подобни продукти във Федерална република Германия е спаднало от 253 887 тона на 66 415 тона;
като има предвид, че вносът в Общността на някои тръби, с гладки или резбовани краища, попадащи в подпозиция 73.18 ех С от Общата митническа тарифа и с произход от трети страни, е нараснал от 140 771 тона през 1977 г. на 202 136 тона през 1980 г.; като има предвид, че вносът в Белгия, Франция, Федерална република Германия и Италия е нараснал от 111 228 тона през 1981 г. на 59 740 тона през първите четири месеца на 1982 г.; като има предвид, че пазарният дял на вноса на тези продукти в Белгия, Франция, Федерална република Германия и Нидерландия, се е увеличил от 22,1 % през 1979 г. на 23,8 % през 1981 г.; като има предвид, че по време на същия този период производството на подобни продукти в Общността е спаднало от 1 357 860 тона на 1 025 496 тона;
като има предвид, че вносът в Общността на някои тръби с квадратно или правоъгълно сечение, попадащи в подпозиция 73.18 ех С от Общата митническа тарифа и с произход от трети страни, е нараснал от 53 612 тона през 1977 г. на 128 646 тона през 1980 г.; като има предвид, че по време на същия този период, потреблението на такива продукти в Общността е останало относително стабилно; като има предвид, че пазарният дял на вноса на тези продукти с произход от трети страни в Белгия, Франция, Федерална република Германия и Нидерландия се е увеличил от 10 % през 1978 г. на 13,1 % през 1980 г.; като има предвид, че производството на такива продукти в Общността е спаднало от 1 644 960 тона през 1979 г. на 1 552 704 тона през 1981 г.;
като има предвид, че вносът в Общността на някои клинове, гвоздеи, скоби и други подобни крепежни елементи, попадащи в подпозиция 73.31 ех B от Общата митническа тарифа и с произход от трети страни, е нараснал от 25 383 тона през 1977 г. на 53 555 тона през 1980 г.; като има предвид, че пазарният дял на този внос е нараснал във Федерална република Германия от 40,3 % през 1977 г. на 51,5 % през 1981 г., във Франция - от 2,7 % през 1977 г. на 19,2 % през първото тримесечие на 1982 г., а в Белгия - от 13,1 % през 1981 г. на 16,5 % през първото тримесечие на 1982 г.; като има предвид, че продажбите на такива продукти, осъществени от производителите от тези три държави-членки на техните вътрешни пазари, са спаднали от 84 624 тона през 1977 г. на 68 322 тона през 1981 г.;
като има предвид, че вносът в Общността на някои пръти и профили, попадащи в подпозиция 73.15 В V ех с) от Общата митническа тарифа и с произход от трети страни, е нараснал от 36 374 тона през 1977 г. на 65 014 тона през 1980 г.; като има предвид, че пазарният дял на този внос е нараснал във Федерална република Германия от 18,3 % през 1980 г. на 20,2 % през 1981 г., и се е запазил относително стабилен около 20 % във Франция; като има предвид, че производството на такива продукти във Франция е спаднало от 92 220 тона през 1980 г. на 67 537 тона през 1981 г.;
като има предвид, че при тези обстоятелства, вносът на посочените по-горе продукти, застрашава да причини вреди на производителите на такива продукти от Общността и е в интерес на Общността да въведе наблюдение от Общността върху този внос,
ПРИЕ НАСТОЯЩИЯ РЕГЛАМЕНТ:
Член 1
Вносът в Общността на следните продукти е предмет на последващо наблюдение от Общността.
Позиция № по ОМТ
Кодове по NIMEXE
Описание
73.10 С
73.10-30
Пръти (включително заготовки за валцуване на телове), само получени или завършени чрез студена обработка
73.11 А ех III
73.11-31
Профили, само получени или завършени чрез студена обработка, от рулони за ревалцуване, универсални листов материал или ленти
ех 73.14
73.14-21, 41
Чугунени или стоманени телове, с въглеродно съдържание не по-голямо от 0,25 тегловни процента, с максимално напречно сечение от 0,80 mm или повече, без покритие или цинково покритие (включително галванизирани)
73.18 ех С
73.18-62, 64, 82
Тръби, наречени „газопроводни“, с гладки или резбовани краища, заварени, и други заварени тръби с кръгло сечение с диаметър, не по-голям от 168,3 mm
73.18 ех С
73.18-86, 88
Безшевни или заварени тръби, с квадратно или правоъгълно сечение
73.31 ех В
73.31-96
Други клинове, гвоздеи, скоби и други подобни крепежни елементи, студено пресовани от тел
73.15 В V ех с)
73.73-53, 59
Пръти (включително заготовки за валцуване на телове), профили, само получени или завършени чрез студена обработка, неръждаеми или термоустойчиви и други
Член 2
Държавите-членки съобщават на Комисията резултатите от наблюдението, за всеки месец, като посочват количествата и стойността на вноса (изчислена въз основа на цени CIF), разбити по код по NIMEXE и по страна на произход, не по-късно от десетия ден от втория месец следващ съответния месец.
Член 3
Приложение II към Регламент (ЕИО) № 288/82 се изменя като се включват позициите по ОМТ и кодовете по NIMEXE на продуктите, посочени в член 1, след които се добавя знакът (+) в колонката, озаглавена „EUR“.
Член 4
Настоящият регламент влиза в сила на 1 септември 1982 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 август 1982 година.